
ΔΕΛΤΙΟ ΤΥΠΟΥ
Σύλληψη αλλοδαπής στην Αλεξανδρούπολη – Τροχαίο με τραυματισμό στη Σαλαμίνα – Τροχαίο με τραυματισμό στην Πάτμο – Διακομιδές ασθενών


Τις απογευματινές ώρες χθες, στελέχη του Κεντρικού Λιμεναρχείου Αλεξανδρούπολης προέβησαν στη σύλληψη μίας 52χρονης αλλοδαπής (υπηκόου Αρμενίας) στη Χερσαία Ζώνη Λιμένα για παράβαση του άρθρου 49 παρ. 4του Ν. 5209/2025 «Κώδικας Οδικής Κυκλοφορίας», των άρθρων 167 του Π.Κ. «Βία κατά υπαλλήλων», 169 του Π.Κ. «Απείθεια», του 333 του Π.Κ «Απειλή» όπως τροποποιήθηκε και ισχύει. Συγκεκριμένα, κατά τη διάρκεια ρύθμισης της τροχαίας κίνησης και βεβαίωσης παραβάσεων στον ανωτέρω χώρο από στελέχη Λ.Σ.-ΕΛ.ΑΚΤ. της οικείας Λιμενικής Αρχής, η 52χρονη, επιβαίνουσα σε Ε.Ι.Χ. όχημα, προέβη σε διαρκή και εντεινόμενη λεκτική επίθεση σε βάρος των στελεχών, παρεμποδίζοντας την εκτέλεση των καθηκόντων τους. Προανάκριση διενεργείται από το Κεντρικό Λιμεναρχείο Αλεξανδρούπολης.

*****
Τις απογευματινές ώρες χθες, ενημερώθηκε η Λιμενική Αρχή της Σαλαμίνας για τροχαίο ατύχημα που σημειώθηκε στη Χερσαία Ζώνη Λιμένα Σαλαμίνας, επί της λεωφόρου Ακτής Καραϊσκάκη. Συγκεκριμένα, δίκυκλο (Δ/Κ) μοτοποδήλατο με οδηγό έναν 27χρονο ημεδαπό, κατά τη διαδικασία προσπέρασης οχημάτων, παρέσυρε και τραυμάτισε μία 21χρονη ημεδαπή, η οποία διέσχιζε κάθετα το οδόστρωμα. Η 21χρονη διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Σαλαμίνας και στη συνέχεια στο Πανεπιστημιακό Γενικό Νοσοκομείο «ΑΤΤΙΚΟΝ» για την παροχή ιατρικής περίθαλψης. Προανάκριση διενεργείται από το Γ' Λιμενικό Τμήμα Σαλαμίνας του Κεντρικού Λιμεναρχείου Πειραιά.

*****
Τις πρώτες πρωινές ώρες σήμερα, ενημερώθηκε η Λιμενική Αρχή της Πάτμου για τροχαίο ατύχημα που σημειώθηκε στη Χερσαία Ζώνη Λιμένα Σκάλας Πάτμου, με εμπλεκόμενους δύο ημεδαπούς, ηλικίας 22 και 18 ετών, οδηγούς δικύκλων μοτοποδηλάτων. Από το συμβάν τραυματίστηκαν αμφότεροι οδηγοί, οι οποίοι διακομίστηκαν στο Κέντρο Υγείας Πάτμου για την παροχή ιατρικής περίθαλψης. Προανάκριση διενεργείται από το Λιμεναρχείο Πάτμου. 

*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-40χρονου από το λιμάνι της Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν. Ραφήνας 73 και 
-78χρονου από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» N. Σπετσών 323.

Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr
0726568
